Den 27-årige mand fra Hobro, der er tiltalt for at planlægge skoleskyderier i Nord- og Østjylland, har formentlig brugt det sociale medie Youtube til at skaffe sig nogle af de informationer, han brugte i sine forberedelser.

En 27-årig nordjysk mand skal til januar for retten i en sag, hvor han er tiltalt for at have planlagt og forberedt skyderier på en eller flere skoler i Nord- og Østjylland. Det kom frem tirsdag, hvor Nordjyllands Politi i en pressemeddelelse oplyste, at der var rejst tiltale mod manden, som blev anholdt i sin lejlighed i Hobro i december sidste år. Ifølge anklageskriftet planlagde den 27-årige fra 2015 til 16. december 2020 at dræbe flere personer ved et eller flere skyderier på en eller flere forskellige skoler og uddannelsesinstitutioner samt en børnehave i Nord- og Østjylland. Til det anskaffede han sig ifølge anklageskriftet en pistol af mærket Colt kaliber 22 og en 9 mm-pistol af mærket Glock. Dem opbevarede han i sin lejlighed i Hobro sammen med magasiner, skarp ammunition og en kniv med en bladlængde på 18 centimeter. Som et led i forberedelserne skal den 27-årige blandt andet i foråret 2020 have foretaget talrige søgninger på internettet. Her har han ifølge politiet indhentet oplysninger om institutionerne, såsom ringetider, elevtal og undervisningsskemaer. Så videoer om våben og selvmord Det er dog ikke kun informationer om institutionerne, den 27-årige har fundet på internettet. Ifølge TV2 Nords oplysninger, har manden på det sociale medie Youtube set en række videoer, som formentlig kan relateres til planlægningen af skoleskyderierne. På sin Youtube-kanal har den 27-årige mand lavet en liste over sine foretrukne videoer. Den indeholder blandt andet en video om, hvordan man sikrer sin computer mod politiet, flere videoer om våben samt en video om selvmord. Ifølge forfatter Søren Poder, der har skrevet den fiktive roman "Sidste skoledag", som er baseret på virkelighedens skoleskyderier rundt om i verden, er dette et klassisk advarselstegn. - Der er meget ofte advarselstegn inden de begår deres ugerning. For eksempel ser de videoer om selvmord og skydevåben på nettet, og de idoliserer andre skoleskydere, siger Søren Poder, som i arbejdet med bogen brugte lang tid på at læse dokumenter, se dokumentarudsendelser og høre lydklip om og med skoleskydere. Havde skydefærdigheder Ifølge anklageskriftet havde den 27-årige mand opnået skydefærdigheder, og han havde våbentilladelse og tilladelse til at opbevare våben på sin bopæl. Dette stemmer overens med oplysninger, TV2 Nord har set på den tiltaltes Facebook-profil. Her har han tidligere skrevet et opslag i forbindelse med, at han havde bestået den haglskydeprøve, man skal igennem for at kunne erhverve sig et jagttegn. Den 27-årige har siden april har været varetægtsfængslet i surrogat på en psykiatrisk afdeling. Sagen begynder 17. januar næste år som nævningesag ved Retten i Aalborg. Indtil der er afsagt dom, bliver manden på den psykiatriske afdeling. Går du med selvmordtanker, er det vigtigt at få hjælp. Du kan blandt andet kontakte Livslinjen på tlf. 70201201, hvis du har brug for rådgivning, støtte eller akut hjælp.